Vladimír Pútín Rússlandsforseti sakar Bandaríkjamenn um að reyna allt sem í þeirra valdi stendur til að stríðsátökin í Úkraínu dragist á langinn. Harðir bardagar hafa staðið yfir vikum saman í nágrenni kjarnorkuversins í Zaporizhia í suðurhluta landsins en stríðandi fylkingar saka hvor aðra um að bera ábyrgð.
Vladimír Pútín Rússlandi fór hörðum orðum um utanríkisstefnu Bandaríkjamanna í ræðu sem hann hélt í morgun.
Pútín sakaði þar Bandaríkjamenn um að gera allt sem í þeirra valdi stæði til að draga stríðið í Úkraínu á langinn. Þá sagði hann Bandaríkin hella olíu á eld átaka um heim allan.
Nefndi hann í því skyni ferð Nancy Perlosi, forseta fulltrúadeildar Bandaríkjaþings, til Taívans sem strauk stjórnvöldum í Kína andhæris.
Úkraínumenn hafa síðustu daga sótt að Rússum á Krímskaga, sem Rússar hertóku 2014.
Í síðustu viku grönduðu þeir rússneskum herflugvélum við herstöð Rússa við Svartahaf á Krímskaga án þess þó að gangast við því opinberlega.
Í nótt var sprengjuárás gerð á vopnabúr Rússa í Dzhankoi, einnig á Krímskaga. Eldur kviknaði í vopnabúrinu og nálæg raforkustöð og lestarstöð urðu fyrir skemmdum.
Rússar hafa rýmt tvö þúsund manna þorp í nágrenninu vegna hættu á frekari sprengingum.
Síðustu daga hafa nokkrar sprengjuárásir jafnframt verið gerðar í nágrenni kjarnorkuversins Zaporizhzhia í suðurhluta landsins.
Rússar náðu verinu á sitt vald í mars en þar vinnur enn úkraínskt starfslið.
Stríðandi fylkingar saka hvor aðra um að bera ábyrgð á sprengingunum en Volodymyr Zelensky Úkraínuforseti hefur varað við því að meiriháttar kjarnorkuslys geti orðið í verinu og það geti ógnað allri Evrópu.

Vladimír Pútín Rússlandsforseti sakar Bandaríkjamenn um reyna að draga stríðið í Úkraínu á langinn. Hann segir Bandaríkin hella olíu á eld átaka um heim allan. Rússar hafa rýmt tvö þúsund manna þorp á Krímskaga vegna sprengjuárása Úkraínumanna.